Document ID: 32002D0745

Komission päätös,
tehty 5 päivänä syyskuuta 2002,
hedelmäkasvien lisäys- ja taimiaineistoa koskevien yhteisön vertailukokeiden ja -määritysten järjestelyjen vahvistamisesta neuvoston direktiivin 92/34/ETY mukaisesti
(tiedoksiannettu numerolla K(2002) 3302)
(ETA:n kannalta merkityksellinen teksti)
(2002/745/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon hedelmäntuotantoon tarkoitettujen hedelmäkasvien taimien ja niiden lisäysaineiston pitämisestä kaupan 28 päivänä huhtikuuta 1992 annetun neuvoston direktiivin 92/34/ETY(1), sellaisena kuin se on viimeksi muutettuna komission päätöksellä 2002/112/EY(2), ja erityisesti sen 20 artiklan 2 ja 4 kohdan,
sekä katsoo seuraavaa:
(1) Asetuksessa 92/34/ETY säädetään tarvittavista järjestelyistä, jotka komissio tekee yhteisön lisäys- ja taimiaineistoa koskevia vertailukokeita ja -määrityksiä varten.
(2) Olisi varmistettava, että ainakin joidenkin valittujen kasvien kokeisiin ja määrityksiin otettavat näytteet ovat riittävän edustavia.
(3) Jäsenvaltioiden olisi osallistuttava yhteisön vertailukokeisiin ja -määrityksiin, jos niiden alueella tavanomaisesti kasvatetaan tai pidetään kaupan Prunus domestica -lajin lisäys- ja taimiaineistoa, jotta voidaan varmistua oikeiden johtopäätösten tekemisestä.
(4) Vuonna 2002 korjattua lisäys- ja taimiaineistoa koskevat yhteisön vertailukokeet ja -määritykset olisi tehtävä vuosina 2003-2007 ja näitä kokeita ja testejä koskevat yksityiskohdat olisi vahvistettava.
(5) Yli vuoden kestävien yhteisön vertailukokeiden ja -määritysten osalta komission olisi hyväksyttävä ensimmäisen vuoden jälkeen tehtävät kokeiden ja määritysten osat ilman hedelmänsukuisia ja -lajisia kasveja ja lisäysaineistoa käsittelevän pysyvän komitean lausuntoa edellyttäen, että tarvittavat määrärahat ovat saatavissa.
(6) Tässä päätöksessä säädetyt toimenpiteet ovat hedelmänsukuisia ja -lajisia kasveja ja lisäysaineistoa käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Prunus domestica -lajin lisäys- ja taimiaineistolle tehdään vuosina 2003-2007 yhteisön vertailukokeita ja -määrityksiä.
Vuonna 2003 tehtävien kokeiden ja -määritysten enimmäiskustannukset vahvistetaan liitteessä.
Kokeita ja määrityksiä koskevat yksityiskohdat vahvistetaan liitteessä.
2 artikla
Kaikkien jäsenvaltioiden on osallistuttava yhteisön vertailukokeisiin ja -määrityksiin, jos niiden alueella tavanomaisesti kasvatetaan tai pidetään kaupan Prunus domestica -lajin lisäys- tai taimiaineistoa.
3 artikla
Komissio voi määrärahojen saatavuudesta riippuen päättää liitteessä tarkoitettujen kokeiden ja määritysten jatkamisesta vuosina 2004-2007.
Tällä perusteella jatketun kokeen tai testin enimmäiskustannukset eivät saa ylittää liitteessä täsmennettyä määrää.
4 artikla
Tämä päätös on osoitettu jäsenvaltioille.
Tehty Brysselissä 5 päivänä syyskuuta 2002.

Labels: 7
3
6